**JAVNI NATEČAJ – ZNAK
Knjižnice Mirana Jarca Novo mesto**

**NAROČNIK**

Knjižnica Mirana Jarca Novo mesto

Rozmanova ulica 28

8000 Novo mesto

www.kmj.si

# IZHODIŠČE JAVNEGA NATEČAJA

*Širimo obzorja, domišljijo in poglede na svet.*

Osrednja območna Knjižnica Mirana Jarca Novo mesto je nosilka dolenjske knjižnične javne službe. Knjižnica, ki s svojimi storitvami pomembno vpliva na kakovost življenja posameznika in širše skupnosti, z letošnjim letom začenja novo strateško petletko. V njej si knjižnica zadaja vizijo proaktivne knjižnice, ki v središče svojega delovanja postavlja vpetost knjižnice v lokalno okolje in uresničevanje razvojnih družbenih ciljev.

Delovanje novomeške knjižnice temelji na načelih trajnostnega razvoja, inkluzije in deležniškega dialoga. Tako svoje storitve in zbirke načrtuje v proaktivnem dialogu z vsemi deležniki, pri tem pa jo zavezujejo vrednote: odličnost, strokovnost, kredibilnost, ustrežljivost in dostopnost.

Leta 2021 je knjižnica za slovensko in evropsko inovacijo prejela nagrado Najboljši projekt v splošnih knjižnicah, ki jo podeljuje Združenje splošnih knjižnic.

# PREDMET JAVNEGA NATEČAJA

Predmet javnega natečaja je oblikovanje znaka naročnika, natančneje:

* predlog znaka »Knjižnica Mirana Jarca Novo mesto« v obliki:
* vodoravni // barvni pozitiv,
* vodoravni // barvni negativ,
* vodoravni // črno-beli pozitiv,
* vodoravni // črno-beli negativ,
* pokončni // barvni pozitiv,
* pokončni // barvni negativ,
* pokončni // črno-beli pozitiv,
* pokončni // črno-beli negativ.

Ponudniki naj izdelajo tudi:

* barvno shemo (vsebuje naj vrednosti CMYK, RGB, HEX, Pantone, RAL),
* ikone in ozadja za družbena omrežja (FB, IG, Youtube, Twitter, TikTok),
* objavo na družbenih omrežjih (slikovni oglas, video, Kanvas - Fullscreen Mobile Experience),
* dopisni list s tipografijo,
* kratko obrazložitev oblikovne predloge z vsebinskim pojasnilom (do 300 besed).

Predlagane rešitve morajo vsebovati vse grafične elemente, ki so predmet zadevnega razpisa. Predlogi, ki bodo vsebovali samo posamezne grafične elemente, bodo izločeni iz natečajnega postopka.

# VRSTA NATEČAJA IN NAGRADA

Natečaj je dvostopenjski:

1. stopnja: ocenjevalna komisija izbere in razvrsti 2–5 idejnih rešitev, ki najbolje ustrezajo

zahtevam naročnika oziroma ciljem natečaja; razvrsti jih po lestvici, glede na prejeto število točk;

1. stopnja: knjižnično osebje glasuje o 2–5 idejnih rešitvah, ki jih izbere ocenjevalna komisija; zmaga idejna rešitev, ki po seštevku mest na obeh lestvicah (ocenjevalne komisije in glasovanje zaposlenih) doseže najvišje mesto.

Prijavitelji na natečaju sodelujejo anonimno, zato predlog grafičnih elementov ne sme vsebovati ničesar, s čimer bi se lahko razkrila identiteta avtorja-prijavitelja. V nasprotnem primeru bo prijava izločena iz natečajnega postopka.

Prvouvrščenemu se bo izplačala nagrada v višini 3.000,00 EUR. Vsem, ki se bodo uvrstili na drugo stopnjo, bo izplačana nagrada v višini 500,00 EUR. Po razglasitvi se bodo nagrade izplačale na osnovi računa ali enakovrednega dokumenta. Znesek nagrade se šteje za bruto znesek, ki vključuje vse morebitne odtegljaje, davke in socialne prispevke ter se šteje za plačilo za storitev.

Z izplačilom nagrade zmagovalcu naročnik pridobi lastništvo nad idejnim predlogom.

Zmagovalec bo pozvan k podpisu pogodbe za prenos materialnih avtorskih pravic. Avtor ohrani moralne avtorske pravice na svojem delu. Če ponudnik ne bo podpisal pogodbe v 8 dneh od njenega prejema, se šteje, da je odstopil od ponudbe in ni upravičen do nagrade. Če bo izbrani ponudnik odstopil od izbora ali podpisa pogodbe, si naročnik pridržuje pravico, da nagrado za 1. mesto podeli ponudniku, ki je zasedel 2. mesto in z njim podpiše pogodbo o prenosu materialnih avtorskih pravic ter mu izplača razliko do prve nagrade.

Zmagovalec natečaja mora dostaviti svojo idejno rešitev na digitalnem nosilcu podatkov v vseh zahtevanih različicah in v vektorski obliki tako, da se zagotovi njena čim večja aplikativnost.

Ocenjevalna komisija in naročnik si pridržujeta pravico, da ne izbereta nobene od prejetih natečajnih rešitev.

**POGOJI ZA SODELOVANJE**

Na natečaju lahko sodelujejo posamezniki ali skupina. V primeru skupine je potrebno imenovati kontaktno osebo, ki zastopa skupino v odnosih do naročnika, prijavo podpišejo vsi v skupini.

S sodelovanjem na natečaju prijavitelji v celoti in brezpogojno sprejmejo določila tega razpisa ter soglašajo z javno objavo svojega imena in priimka ali naziva, predlagane idejne rešitve ter nagrade.

Sodelovanje ne predstavlja delovnega razmerja in ne daje pravice do povračila stroškov.

Naročnik si pridržuje pravico, da po potrebi spremeni, podaljša, začasno ustavi ali (tudi delno) prekliče natečaj, pri čemer prijavitelji nimajo v zvezi s tem pravice uveljavljati nobenih pravic ter pravico, da ne razglasi zmagovalca, če se nobena idejna rešitev ne izkaže za primerno.

Sklepi ocenjevalne komisije so dokončni. Naročniku ni potrebno ponudnikom obrazložiti svoje odločitve. Za morebitne spore v zvezi z natečajem je pristojno sodišče v Novem mestu.

**ROK IN NAČIN ODDAJE PREDLOGOV**

Kot pravočasno oddane predloge bo naročnik upošteval vse natečajne rešitve, ki bodo prispele na sedež naročnika do petka, **16. 9. 2022**, oziroma bodo najkasneje na ta dan oddane na pošti kot priporočena pošilja v obliki zapečatenega ovitka z napisom na sprednji strani:

*»Ne odpiraj – prijava na javni natečaj – Znak knjižnice«*.

Popolna prijava poleg pravilno izpolnjenega in pravočasno oddanega zapečatenega ovitka vsebuje:

1. izpolnjen in podpisan *»Obrazec ZNAK-KMJ«* (1 izvod),
2. predlog grafičnih elementov v elektronski obliki .pdf, format A4, vodoravno (1 izvod), na USB ključku

(predlog grafičnih elementov ne sme vsebovati ničesar, s čimer bi se lahko razkrila identiteta avtorja-prijavitelja; predlog mora vsebovati šifro, ki je identična šifri na obrazcu).

**OCENJEVALNA KOMISIJA IN POSTOPEK IZBIRE**

Naročnik bo predlog ocenjeval v okviru ocenjevalne komisije, ki jo sestavljajo:

* **prof. dr. Petra Černe Oven**, predavateljica na Akademiji za likovno umetnost in oblikovanje (UL) v Ljubljani, soustanoviteljica Inštituta za oblikovanje,
* **Sara Tomšič**, podžupanja Mestne občine Novo mesto, zadolžena za razvojne projekte in sistem lokalne blaginje,
* **Dino Zupančič**, direktor in partner v Agenciji 101, aktualni predsednik Slovenskega združenja oglaševalskih agencij,
* **Mitja Ličen**, direktor založbe Goga, član Sveta zavoda Javne agencije za knjigo in Knjižnice Mirana Jarca Novo mesto.

Odpiranje predlogov ne bo javno, vendar se bo o odpiranju vodil zapisnik. Obvestilo o zaključku natečaja bo javno objavljeno na spletni strani naročnika. Naročnik bo vse prijavitelje, ki bodo predložili natečajno rešitev, pisno seznanil z rezultati izbora.

Ocenjevalna komisija bo na zaprti seji preverila popolnost prispelih predlogov in nepopolne izključila iz ocenjevanja. Enako bo ocenjevalna komisija preučila prispele idejne rešitve ter pripravila lestvico z uvrstitvijo prispelih predlogov. Na drugo stopnjo se uvrsti, po mnenju ocenjevalne komisije, najboljših 2–5 idejnih rešitev. Na drugi stopnji zaposleni v knjižnici glasujejo za najboljšo idejno rešitev, rezultati glasovanja so podlaga za sestavo drugostopenjske lestvice. Zmagovalna idejna rešitev je tista, ki po seštevku mest na obeh lestvicah (ocenjevalne komisije in glasovanje zaposlenih) doseže najvišje mesto. Po končanem izboru se ocenjevalna komisija in zaposleni pri naročniku seznanijo z avtorji idejnih rešitev.

Na javnem natečaju ne smejo sodelovati člani ocenjevalne komisije, osebe, ki so sodelovale pri pripravi tega natečaja, zaposleni v knjižnici in njihovi ožji družinski člani.

Po potrebi se vsi postopki in seje izvedejo elektronsko prek videokonference.

# MERILA ZA OCENJEVANJE

Ocenjevalna komisija bo vsakemu predlogu dodelila ocene, ki bodo vključevale naslednja merila:

1. skladnost s poslanstvom in vrednotami Knjižnice Mirana Jarca (0/10),
2. inovativnost, izvirnost, trajnost – oblikovalske rešitve presegajo dosedanje oblikovne rešitve v bibliotekarskih krogih (0/10),
3. aplikativnost in vsestranskost znaka ter barvne sheme z različnimi formati in komunikacijskimi sredstvi (0/10),
4. možnost naknadne oblikovne razširitve vidnih sporočil – tipografija, digitalni in tiskani izdelki, promocijsko gradivo, kreativni oglasi za družbena omrežja (0/10).

Skupno število vseh možnih točk je 40.

# KONTAKT ZA DODATNA POJASNILA

Skrbnik natečaja je Urša Likar Luzar, 07 393 46 66, ursa.likar.luzar@kmj.si.

# KORISTNE INFORMACIJE

DOMENA KNJIŽNICE

Knjižnica Mirana Jarca Novo mesto je ena od desetih osrednjih območnih knjižnic v Sloveniji, ki izvaja knjižnično dejavnost kot javno službo na območju občin Novo mesto, Dolenjske Toplice, Straža, Šentjernej, Škocjan, Šmarješke Toplice, Mirna Peč in Žužemberk. Knjižnično mrežo poleg matične ustanove v centru Novega mesta dopolnjuje še 5 krajevnih knjižnic ter bibliobus. Konec leta je knjižnično območje štelo 66.000 potencialnih uporabnikov. Ob zapisanem knjižnica opravlja tudi knjižnično dejavnost obmejnega območja za Slovence v zamejstvu. V javnem zavodu je bilo konec leta 2021 zaposlenih 45 delavcev.

STRATEŠKA IZJAVA KNJIŽNICE

Knjižnica Mirana Jarca Novo mesto na osnovi navdihujoče organizacijske kulture in ugledne organizacijske identitete vodi dialog z deležniki, katerega rezultat so visoko kakovostne knjižnične storitve, ki naslavljajo resnične dolgoročne potrebe prebivalcev lokalne skupnosti v prostoru in času.

Na trdni osnovi najbolj pričakovane in najbolj uporabljene knjižnične storitve – izposoje knjižničnega gradiva – razvijamo inovativne storitve, ki zadovoljujejo razvojne družbene cilje lokalne skupnosti.

POSLANSTVO KNJIŽNICE

Širimo obzorja, domišljijo in poglede na svet.

Naše temeljno poslanstvo je celostno upravljanje informacij, s katerimi ljudem širimo obzorja, domišljijo in poglede na svet. Uresničujemo ga z upravljanjem naših knjižničnih zbirk, z izvajanjem informacijske referenčne pomoči uporabnikom, z varovanjem knjižničnega gradiva, ki je kulturni spomenik, z organizacijo obknjižničnega programa ter z deležniškimi partnerstvi. Naše delovanje temelji na načelih trajnostnega razvoja, inkluzije in deležniškega dialoga.

VIZIJA KNJIŽNICE 2026

Utrjevali bomo svojo vlogo pri razvoju lokalne skupnosti in njenih potencialov. V zasledovanju odličnosti bomo naše knjižnične storitve in zbirke načrtovali v proaktivnem dialogu z deležniki, svoj vpliv na razvoj lokalnega okolja in posameznika pa bomo ugotavljali s sodobnimi metodami. Postali bomo vodja tehnološke preobrazbe splošnih knjižnic in vzor vpetosti knjižnice v lokalno okolje. Medsebojno povezani zaposleni bomo prvi zagovorniki in glasniki knjižnice.

VREDNOTE KNJIŽNICE

odličnost, strokovnost, kredibilnost, ustrežljivost, dialog in dostopnost

Knjižnica Mirana Jarca se od ostalih slovenskih osrednjih knjižnic razlikuje predvsem v dojemanju pomena digitalizacije same institucije in njenih storitev ter posledično izboljšanja uporabniške izkušnje. Med najbolj inovativne storitve v knjižničnih krogih doma in po svetu se uvršča **projekt 24-urne izposoje**. Gre za oblikovno in tehnično dovršeno pametno omaro, ki uporabnikom omogoča izposojo knjižnega gradiva neodvisno od delovnega časa knjižnice in njene lokacije. Projekt je bil za svojo odličnost že dvakrat nagrajen – Združenje splošnih knjižnic ga je izbralo za najboljšega v letu 2021, prav tako ga je po inovativnosti in odličnosti prepoznala Gospodarska zbornica Dolenjske in Bele krajine. Pametno omaro sta oblikovno zasnovala arhitekta Natalija Zanoški in Darko Plevnik, tehnološko pa so nam jo pomagali razviti strokovnjaki iz skupine Tenzor skupaj z Inštitutom informacijskih znanosti.

Naslednji projekt, ki prav tako vodi knjižnico po poti njene tehnološke preobrazbe, je **pametni sistem Sitium**. Sitium je dolgoročni projekt MONM in partnerjev, ki s pametno mestno kartico občanom omogoča poenostavljeno plačevanje določenih javnih storitev. Mestna kartica se hkrati uporablja tudi kot sredstvo za identifikacijo v primeru storitev, kot so knjižnične storitve. Pametna mestna kartica Sitium, na voljo v obliki mobilne aplikacije in NFC kartice, bo še v tem letu zamenjala knjižnično člansko izkaznico. Knjižnica ima pri projektu vlogo upraviteljice sistema.

KMJ sodeluje tudi z različnimi institucijami in avtorji pri snovanju edinstvenih projekcij na pročelju starega dela knjižnice, saj upravlja s stalno nameščenim **zunanjim 3D projektorjem**.

Poleg digitalizacije dajemo velik pomen tudi trajnostnemu razvoju. **Knjižnica semen** je projekt, ki skrbi za ohranjanje naravne in kulturne dediščine ter ozavešča o pomenu lokalno vzgojene in pridelane hrane. Deluje kot vsaka druga knjižnica, le da si namesto knjig v njej izposojamo semena, jih vzgojimo, pridelamo nova ter jih vrnemo nazaj v knjižnico semen.

V letu 2023 nameravamo vzpostaviti še **doživljajsko tematsko pot**, ki bo osveščala uporabnike in obiskovalce o načelih zelene knjižnice. V parku ob knjižnici bomo postavili krmilnice in gnezdilnice za ptice, hotel za žužke, uredili visoke grede z začimbami in zelenjavo ter v sodelovanju s Čebelarskim društvom Novo mesto postavili čebelji panj. Ob tematski poti bomo uporabnikom in obiskovalcem ponudili aktivnosti ter dogodke, povezane z načeli trajnostnega razvoja in samooskrbe.

Več vsebine o našem strateškem načrtu najdete [tukaj](https://www.nm.sik.si/media/pdf/knjiznica/2022/strategija_KMJ_verzija_tisk_jan22pop.pdf).

# OBVESTILO O OBDELAVI OSEBNIH PODATKOV

Upravljavec osebnih podatkov je Knjižnica Mirana Jarca Novo mesto: knjiznicanm@kmj.si.

Pooblaščena oseba za varstvo podatkov Petra Kovič: petra.kovic@kmj.si.

Osebne podatke, ki so potrebni za izvedbo javnih pooblastil, povezanih s tem javnim natečajem, bo naročnik hranil izključno, dokler se ne dosežejo nameni, zaradi katerih so se zbrali in obdelovali v skladu z načeli zakonitosti, omejenega namena in najmanjšega obsega podatkov v smislu 5. člena GDPR 2016/679.

Novo mesto, 18. 7. 2022

Luka Blažič, direktor



S podpisom prijave spodaj podpisani prijavitelj soglašam s pogoji Javnega natečaja – ZNAK Knjižnice Mirana Jarca Novo mesto.

Podpisani prijavitelj tudi izjavljam, da sem avtor predlog, ki so predmet javnega natečaja, in da zadevni grafični elementi predhodno niso bili objavljeni ter da niso v rabi druge pravne ali fizične osebe.

Sodelujoči prijavitelj s podpisom soglašam z javno predstavitvijo natečajnih del in objavo imen avtorjev na spletni strani Knjižnice Mirana Jarca ter v medijih.

Soglašam tudi, da naročnik hrani moje osebne podatke za namen javnega natečaja izključno, dokler se ne dosežejo nameni, zaradi katerih so se zbrali in obdelovali.

Kraj in datum: Podpis prijavitelja: